RICETE. Polbo feira – Folp a la galiziane
Ingredients:
Un folp conzelât
Sâl grues
Pevarele
Vueli extravergjin di ulive
Cjoli un folp conzelât e lassâlu disconzelâ tal frigorifar. Se o cjolês un folp fresc, netaitlu de robe di dentri e conzelaitlu: in cheste maniere la cjar e sarà plui tenare, cence vê di batilu, po dopo disconzelaitlu tal frigorifar. Curâ e lavâ il folp, se al covente. Cuntun pâr di fuarpiis di cusine taiâ la peleate che e je jenfri un tentacul e chel altri, ma no gjavâle. Meti a scjaldâ une cite cun tante aghe, no salade: cuant che e tache a boli cjapâ il folp pal cjâf e tocjâlu ta la aghe di bol, lassâlu dentri cualchi secont e tornâ a tirâlu sù. Si viodarà che in cheste maniere i tentacui si tirin. Tornâ a tocjâlu e a tirâlu sù par trê voltis e infin lassâlu jù e tignîlu a cuei: i volaran salacor jenfri 30 e 60 minûts, ma si à di viodi daûr di trop che al è grant. Cuant che al è cuet studâ il fûc e lassâ clipî il folp te sô aghe, po dopo scolâlu. Taiâ i tentacui dal folp a fetis gruessis un centimetri, e il cjâf a tocuts. Cuinçâlu cun sâl grues, vueli extravergjin di ulive, pevarele. Si pues ancje servîlu cuntun jet di patatis che si à spelât taiât a fetis e cuet te aghe vanzade dopo cuet il folp. ❚
✒ Sandri Carrozzo
lmo_Latn eng_Latn fur_Latn fur_Latn ron_Latn fur_Latn fur_Latn fur_Latn